16.11.2022
SK
Úradný vestník Európskej únie
C 435/9
(16)
Pomoc v podobe úverov vrátane pomoci de minimis na rizikové financovanie vo forme úverov by sa mala považovať za transparentnú pomoc de minimis, ak sa ekvivalent hrubého grantu vypočítal na základe trhových úrokových sadzieb platných v čase poskytnutia pomoci.
Aby sa zjednodušilo nakladanie s malými krátkodobými úvermi, malo by byť v tomto nariadení uvedené jasné a jednoducho uplatniteľné pravidlo, ktoré zohľadňuje výšku úveru aj dĺžku jeho trvania.
Úvery zabezpečené kolaterálom, ktorý kryje aspoň 50 % úveru, a nepresahujúce buď sumu 1 375 000 EUR počas najviac piatich rokov, alebo sumu 687 500 EUR počas najviac desiatich rokov, možno považovať za úvery s ekvivalentom hrubého grantu, ktorý neprekračuje strop de minimis.
Toto je založené na skúsenostiach Komisie a na inflácii, ku ktorej došlo od nadobudnutia účinnosti nariadenia Komisie (EÚ) č. 1407/2013, a na pravdepodobnom vývoji počas obdobia platnosti tohto nariadenia.
Vzhľadom na ťažkosti spojené s určovaním ekvivalentu hrubého grantu pomoci poskytnutej podnikom, ktoré možno nebudú schopné úver splatiť, by sa toto pravidlo nemalo na také podniky uplatňovať.
(17)
Pomoc vo forme kapitálových injekcií by sa nemala považovať za transparentnú pomoc de minimis s výnimkou prípadu, keď celková výška injekcie z verejných zdrojov nepresahuje strop de minimis.
Pomoc obsiahnutá v opatreniach rizikového financovania vo forme kapitálových alebo kvázi kapitálových investícií, ako sa uvádza v usmerneniach o rizikovom financovaní (15), by sa nemala považovať za transparentnú pomoc de minimis, pokiaľ sa príslušným opatrením poskytuje kapitál nepresahujúci strop de minimis.
(18)
Pomoc v podobe záruk vrátane pomoci de minimis na rizikové financovanie vo forme záruk by sa mala považovať za transparentnú, ak sa ekvivalent hrubého grantu vypočítal na základe poplatkov podľa pravidla bezpečného prístavu stanovených v oznámení Komisie pre daný druh dotknutého podniku (16).
Aby sa zjednodušilo nakladanie s krátkodobými zárukami zabezpečujúcimi maximálne 80 % relatívne malého úveru, malo by byť v tomto nariadení stanovené jasné a jednoducho uplatniteľné pravidlo, ktoré zohľadňuje výšku podkladového úveru aj dĺžku trvania záruky.
Toto pravidlo by sa nemalo uplatňovať na záruky príslušných operácií, ktoré nepredstavujú úver, ako sú záruky na transakcie s vlastným kapitálom.
Keďže: i) výška záruky nepresahuje 80 % podkladového úveru; ii) zaručená suma nepresahuje 2 062 500 EUR a iii) trvanie záruky nepresahuje päť rokov, záruka by sa mala považovať za záruku s ekvivalentom hrubého grantu, ktorý nepresahuje strop pomoci de minimis.
To isté platí, ak: i) záruka nepresahuje 80 % podkladového úveru; ii) garantovaná suma nepresahuje 1 031 250 EUR a iii) trvanie záruky nepresahuje desať rokov.
Členské štáty môžu okrem toho použiť metodiku na výpočet ekvivalentu hrubého grantu záruk, ktorá bola oznámená Komisii podľa iného nariadenia Komisie v oblasti štátnej pomoci platného v danom čase a ktorá bola prijatá Komisiou ako metodika, ktorá je v súlade s oznámením o zárukách (17) alebo akýmkoľvek nasledujúcim oznámením, za predpokladu, že prijatá metodika výslovne upravuje druh záruky a druh príslušnej operácie v kontexte uplatňovania tohto nariadenia.
Vzhľadom na ťažkosti spojené s určovaním ekvivalentu hrubého grantu pomoci poskytnutej podnikom, ktoré možno nebudú schopné úver splatiť, by sa toto pravidlo nemalo na také podniky uplatňovať.
(19)
Ak sa schéma pomoci de minimis vykonáva prostredníctvom finančných sprostredkovateľov, malo by sa zabezpečiť, aby títo finanční sprostredkovatelia nedostávali žiadnu štátnu pomoc.
Dá sa to uskutočniť napríklad tým, že od finančných sprostredkovateľov, ktorí využívajú štátnu záruku, sa bude vyžadovať, aby zaplatili poplatok zodpovedajúci trhovým podmienkam alebo postúpili všetky zvýhodnenia konečným príjemcom, alebo že sa na úrovni sprostredkovateľov bude vyžadovať dodržiavanie stropu pomoci de minimis a iných podmienok tohto nariadenia.
(20)
Komisia by mala na základe notifikácie členského štátu preskúmať, či opatrenie, ktoré nemá podobu grantu, úveru, záruky, kapitálovej injekcie alebo opatrenia rizikového financovania v podobe kapitálových alebo kvázi kapitálových investícií, vedie k ekvivalentu hrubého grantu, ktorý nepresahuje strop pomoci de minimis, a preto by mohlo patriť do rozsahu pôsobnosti tohto nariadenia.
(15) Oznámenie Komisie – Usmernenia o štátnej pomoci na podporu rizikových finančných investícií (Ú. v.
EÚ C 508, 16.12.2021, s. 1).
(16) Napríklad oznámenie Komisie o uplatňovaní článkov 87 a 88 Zmluvy o ES na štátnu pomoc vo forme záruk (Ú. v.
EÚ C 155, 20.6.2008, s. 10).
(17) Tamže.